## El Consell i La Fundació col·laboren en accions de foment de la innovació en l’àmbit del govern obert

*** La Generalitat destina 20.000 euros per a l’impuls d’un procés participatiu que avalue l’ús dels espais verds de Campanar**

El Consell ha aprovat un conveni de col·laboració entre Presidència de la Generalitat i la Fundació de la Comunitat Valenciana per a la Promoció Estratègica, el Desenvolupament i la Innovació Urbana (La Fundació) per al desenvolupament d’activitats relacionades amb la investigació en matèria d’innovació en l’àmbit del govern obert durant l’exercici 2024.

La col·laboració se centra en la investigació i promoció de la participació ciutadana en l’avaluació d’espais públics. En este cas, es desenvolupa un procés crític i reflexiu sobre l’ús que fa el veïnat dels espais verds del barri de Campanar. Com a resultat, s’elaborarà una llista de recomanacions dirigides als responsables polítics de les administracions competents amb el propòsit de millorar les polítiques verdes de la ciutat.

Per a desenvolupar este procés, es fan visites i reunions al barri amb els veïns i veïnes, així com amb membres de diferents col·lectius diferents. Durant estes interaccions s’analitzarà cada zona verda, s’identificaran les necessitats, a més de les possibilitats de millora. D’esta manera, la comunitat participa activament en la recopilació d’informació mitjançant qüestionaris, entrevistes, grups focals i anàlisis de dades. El resultat final serà un informe que reflectisca les percepcions, propostes i recomanacions dels ciutadans i ciutadanes.

Estes actuacions compten amb una dotació de 20.000 euros per a l’exercici 2024.

Fecha: 16/07/2024